Sjekk de beina: - Jeg ser slik ut etter hver trening
Polske Bartosz Huzarski hadde ikke gjort seg særlig bemerket i årets utgave av Tour de France, før han lørdag kveld postet et bilde på Facebook som for alvor viser hva tre uker med intens konkurranske kan gjøre med kroppen. Et vanvittig bilde av syklistens lår, der blodårende nærmest ser ut til å sprenge ut gjennom huden, vakte mer oppmerksomhet enn syklisten hadde forventet. - Nå håper jeg du ikke skriver noe dumt, for dette er virkelig ikke noe spesielt. Det må bare bli slik når du lever som proffsyklist, og sykler 35.000 kilometer i året, sier Huzarski til VG. - Kroppen min er bare bygd på denne måten, selv på magen når jeg er på mitt tynneste. Det synes spesielt nå etter tre harde uker i Tour de France. - Men er dette vanlig for alle syklister? - Kanskje ikke for alle, og det har nok en del med kroppsbygning å gjøre. Men se bare på beina til Tony Martin på podiet i dag, sier Huzarski. Han forteller også at han «aldri kommer til å ha bein som en Victorias Secret-modell, eller hvem som helst andre som bare sykler ti kilometer om dagen». Huzarski er langt fra den første som vekker oppsikt med bilder av kraftige sykkelbein. Under OL i 2012 la hele verden merke til den tyske banesyklisten Robert Förstemanns vanvittige lårmuskler. - De beina til Huzarski, sånn ser man ut etter Tour de France for å si det sånn. De gutta her sykler så langt i året, og har en fettprosent så lav som fire. Han har sikkert ikke tatt dette bildet tilfeldig, for dette er han nok ganske stolt av - blant sykkelgutta er dette tøft, sier tidligere toppsyklist og sykkelekspert Mads Kaggestad til VG. Han forteller at knallhard trening, kombinert med at man er tynn og muskuløs, får blodårene til å bli ekstremt synlige. - Spesielt når man er litt varm så kan blodårene bli veldig tydelige. Thor Hushovd kunne nok ha tatt et lignende bilde for noen år tilbake, sier Kaggestad. I morgen får imidlertid beina til Huzarski en etterlengtet pause, når Tour de France avsluttes med en flat transportetappe før det skal spurtes om heder og ære på Champs Elysée.
Bartosz Huzarski var langt bak etappevinner Tony Martin på den nest siste etappen av Tour de France, men på Facebook stjal polakken all oppmerksomhet lørdag kveld.